
Bennfentes kereskedelem

A bennfentes kereskedelem számára a gyengén szabályozott környezet ideális táptalajt jelent.
Ezen a problémán úgy lehetne segíteni, ha olyan közgazdasági modelleket fejlesztenénk ki,
melyek kellő időben kiszűrik a bennfentes kereskedőket a piacon, illetve olyan hatékony és
gyors információáramlási eljárást kellene találni, aminek hatására mindenki egyazon
információ tulajdonában lenne. Ez a feltevés azonban utópisztikusnak tűnik. Reálisabb dolog
azonban, hogy a szabályozást folyamatosan fejleszteni kell, a modelleken keresztül
megismerni a bennfentes kereskedők stratégiáját és ennek segítségével olyan szabályokat
alkothatunk meg, amelyekkel megakadályozhatjuk, esetleg megelőzhetjük a törvényszegést.
A dolgozatom során bemutattam a Kyle-modellt, amely egy háromszereplős modell és
a piaci kereskedést aukciók sorozataként fogja fel. Ezen modellben világosan látszik, hogy a
többletinformációnak mekkora értéke van, hiszen a bennfentes kereskedő pozitív várható
nyereséggel kereskedik és a kereskedés során nem ütközik akadályokba.
A dolgozat utolsó részében egy reálisabb képet próbáltam nyújtani a bennfentes
kereskedelemmel kapcsolatban azzal, hogy foglalkoztam az elmúlt évek legnagyobb
leleplezésével. Célom ezzel az volt, hogy bebizonyítsam a dolgozatban tett kijelentésemet,
mégpedig azt, hogy a bennfentesek kiszűrése egy bonyolult és hosszadalmas folyamat.
Korántsem biztos, hogy ha az érintett hatóságnak sikerült kiszűrnie a bennfenteseket, akkor
bűnösségüket bizonyítani is tudja. Számomra a legérdekesebbnek a Raj Rajaratnam ügy
bizonyult, melyben még máig folyik a nyomozás és rengeteg vezető, menedzser, illetve
cégóriás jelent meg vádlottként. Dolgozatomból az is kiderül, hogy a hedge fund iparág
nyújtja a legjobb táptalajt a bennfentes kereskedők tevékenységének, talán éppen a
szabályozás hiánya miatt. Az utolsó alfejezetekben bemutatásra került három magyar példa is
a bennfentes kereskedéssel kapcsolatban, melyek ugyan sokkal kisebb súllyal szerepelnek,
mint az amerikai ügy, mégis látható bennük a Felügyelet hatékonysága.
Végső következtetésként azt emelem ki, hogy a szabályozást folyamatosan fejleszteni
kell, a modelleken keresztül megismerni a bennfentes kereskedők stratégiáját és ennek
segítségével olyan szabályokat szabhatunk, amelyekkel megakadályozhatjuk, esetleg
megelőzhetjük a törvényszegést.



